Diari Oficial de la Generalitat Valenciana


Sumari del DOGV 3014, del 16-06-1997 (1997/8402)

RESOLUCIÓ d'11 de juny de 1997, de la Sotssecretaría del Secretariat del Govern i Relacions amb les Corts, de la Conselleria de Presidència de la Generalitat Valenciana, per la qual es disposa la publicació del Conveni Mare entre l'administració General de l'Estat i la Comunitat Valenciana per a la col·laboració en la progressiva implantació d'un sistema intercomunicat de registres entre l'administració General de l'Estat, l'administració de la Generalitat Valenciana i les Entitats Locals de l'àmbit territorial d'aquesta Comunitat Autònoma.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3014

Data del DOGV
:   16-06-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/8402


Data del document
:   11-06-1997

Organisme emissor
:   Conselleria de Presidència

Tipus de document
:   Resolució

Anàlisi jurídica

RESOLUCIÓ d'11 de juny de 1997, de la Sotssecretaria del Secretariat del Govern i Relacions amb les Corts, de la Conselleria de Presidència de la Generalitat Valenciana, per la qual es disposa la publicació del Conveni Marc entre l'administració General de l'Estat i la Comunitat Valenciana per a la col·laboració en la progressiva implantació d'un sistema intercomunicat de registres entre l'administració General de l'Estat, l'administració de la Generalitat Valenciana i les Entitats Locals de l'àmbit territorial d'aquesta Comunitat Autònoma.  
Subscrit, després de la tramitació prèvia reglamentària, entre l'administració General de l'Estat i la Comunitat Valenciana, el dia 20 de maig de 1997, un Conveni Marc per a la col·laboració en la progressiva implantació d'un sistema intercomunicat de registres entre l'administració General de l'Estat, l'administració de la Generalitat Valenciana i les Entitats Locals de l'àmbit territorial d'aquesta Comunitat Autònoma, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0362/97, i que figura com a annex d'aquesta resolució.  
València, 11 de juny de 1997.- La sotssecretària del Secretariat del Govern i Relacions amb les Corts.  
Conveni marc entre l'Administració General de l'Estat i la Comunitat Valenciana per a la col·laboració en la progressiva implantació d'un sistema intercomunicat de registres entre l'Administració General de l'Estat, l'Administració de la Generalitat Valenciana i les entitats locals de l'àmbit territorial d'aquesta comunitat autònoma  
València, 20 de maig de mil nou-cents noranta-set.  
REUNITS  
El Sr. Mariano Rajoy Brey, ministre d'Administracions Públiques, en representació del Govern de la Nació, d'acord amb el que estableix el punt primer de l'Acord del Consell de Ministres de 21 de juliol de 1995, i  
El Sr. Eduardo Zaplana Hernández-Soro, president de la Generalitat Valenciana, en representació de la Comunitat Autònoma Valenciana.  
Actuen en l'exercici de les competències que respectivament tenen atribuïdes, el primer pel Reial Decret 1892/1996, de 2 d'agost, d'estructura orgànica bàsica del Ministeri d'Administracions Públiques (Boletín Oficial del Estado, núm. 189, de 6 d'agost de 1996) i per l'Acord del Consell de Ministres, de 4 d'abril de 1997, per a la progressiva implantació d'un sistema intercomunicat de registres entre l'administració general de l'Estat, les administracions de les comunitats autònomes i les entitats que integren l'administració local; i el segon, per l'article 14 de la Llei 5/1983, de 30 de desembre, de Govern de la Generalitat Valenciana.  
Les parts es reconeixen mútuament la qualitat amb què cadascú intervé i la capacitat legal suficient per a l'atorgament d'aquest conveni marc, i a l'efecte  
EXPOSEN  
Les dues administracions han assumit en els àmbits respectius el ferm compromís de millorar la qualitat en la prestació dels serveis públics mitjançant l'adopció de mesures que articulen un model de funcionament administratiu caracteritzat pels principis d'economia i eficàcia, i per estar definitivament orientat al ciutadà com a subjecte actiu i protagonista principal en l'activitat de les administracions públiques.  
Per a la consecució de l'objectiu comú expressat, les dues administracions, conscients de la importància que té el principi constitucional de cooperació en un Estat en el qual coexisteixen diverses administracions públiques, volen establir de mutu acord mecanismes de col·laboració que redunden en benefici dels ciutadans. Les dues administracions signants, coneixedores del paper fonamental que exerceixen els municipis en qualitat d'administracions més pròximes i immediates al ciutadà consideren indispensable la participació en aquests mecanismes de les entitats esmentades.  
A aquest efecte, les administracions signants es proposen aprofitar els instruments que ofereix la normativa vigent, i en particular l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27 de novembre de 1992), l'apartat 4 de la qual estableix que "les sol·licituds, escrits i comunicacions que els ciutadans dirigesquen als òrgans de les administracions públiques podran presentar-se en els registres de qualsevol òrgan administratiu, que pertanya a l'administració general de l'Estat, a la de qualsevol administració de les comunitats autònomes, o a la d'alguna de les entitats que integren l'administració local si, en aquest últim cas, s'haguera subscrit el conveni oportú", a més disposa que "mitjançant convenis de col·laboració subscrits entre les administracions públiques, s'establiran sistemes d'intercomunicació i coordinació de registres que garantesquen la seua compatibilitat informàtica i la transmissió telemàtica dels assentaments". Amb aquesta finalitat, subscriuen aquest conveni marc al qual podran adherir-se les entitats locals de la Comunitat Valenciana.  
La regulació esmentada suposa un evident avanç en la línia de facilitar les relacions dels ciutadans amb la pluralitat de les administracions públiques que coexisteixen en el nostre país i un important instrument de la necessària cooperació entre aquelles.  
Per a això, l'administració general de l'Estat aporta les experiències resultants d'haver subscrit en els últims mesos més de dos centenars de convenis amb entitats locals que converteixen els registres d'aquestes entitats en virtuals "finestretes úniques"; procés que en l'àmbit territorial de Comunitat Autònoma Valenciana es veurà potenciat i enriquit amb la participació de l'administració autonòmica.  
D'altra banda, la Generalitat Valenciana aporta les seues experiències d'oficines PROP d'atenció al públic descentralitzada, la seua Xarxa Corporativa de Telecomunicacions accessible telemàticament per l'administració general de l'Estat i per les corporacions locals, un Sistema d'Informació Administrativa al Públic, el seu servei d'informació telefònica HELP i altres aplicacions destinades a ordenar i transmetre informació administrativa als ciutadans i a les administracions públiques.  
En conseqüència, les administracions que hi intervenen formalitzen aquest conveni de col·laboració d'acord amb les següents  
CLÀUSULES  
Primera. Objecte  
Aquest conveni de col·laboració té un doble objectiu:  
D'una banda, la determinació de mesures i instruments de col·laboració que permeten un procés coordinat d'implantació d'un sistema intercomunicat dels registres administratius; l'intercanvi de les bases de dades i instruments d'informació i atenció al ciutadà de les administracions respectives; i la simplificació i la integració dels tràmits i procediments administratius en què participen les administracions que hi intervenen.  
I de l'altra, l'establiment d'un marc general d'obligacions per a permetre, d'acord amb el que disposa l'article 38.4.b de la Llei 30/1992, de Règim Jurídic de les Administracions Públiques i del Procediment Administratiu Comú, que els ciutadans poden presentar, en els registres de les administracions locals que s'adheresquen voluntàriament als convenis, les sol·licituds, escrits i comunicacions que dirigesquen als òrgans i entitats de dret públic de l'administració general de l'Estat i de l'administració de la Generalitat Valenciana.  
Segona. Aplicació de criteris comuns en el funcionament dels registres  
L'administració general de l'Estat i l'administració de la Generalitat Valenciana elaboraran conjuntament criteris relatius a l'expedició de rebuts de presentació, còpies segellades i còpies compulsades. Aquests criteris hauran d'aplicar-se de manera uniforme en els registres respectius i en els de les entitats locals que s'adheresquen a aquest conveni marc.  
Tercera. Coordinació i interconnexió informàtica de registres  
1. L'administració general de l'Estat i l'administració de la Generalitat Valenciana es comprometen a emprendre actuacions dirigides a:  
La implantació coordinada de tecnologies, sistemes i aplicacions que garantesquen la compatibilitat informàtica i la coordinació dels registres respectius, a aquest efecte s'hauran de comunicar mútuament les mesures que s'adopten i formalitzar al seu moment un nou conveni de col·laboració, que assegure la compatibilitat i la transmissió telemàtica dels assentaments, d'acord amb el que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
L'establiment de criteris comuns en relació amb els requisits i la validesa de les comunicacions que s'entaulen per mitjà de tècniques i mitjans electrònics, informàtics i telemàtics entre ambdues administracions i entre aquestes i les administracions locals que s'hi adheresquen, i amb els ciutadans, en el marc establert per l'article 45 de la Llei 30/1992, de Règim Jurídic de les Administracions Públiques i del Procediment Administratiu.  
El desenvolupament en els àmbits respectius de les accions que permeten en el futur la transmissió telemàtica, no sols dels assentaments registrals, sinó de les sol·licituds, escrits, comunicacions i documents dipositats en qualsevol dels seus registres.  
2. L'administració general de l'Estat, la Comunitat Valenciana i les entitats locals que s'adheresquen al conveni marc es comprometen a comunicar-se mútuament qualsevol mesura d'informatització dels seus registres que puga afectar la compatibilitat dels sistemes d'intercomunicació, i a negociar i formalitzar al seu moment el conveni de col·laboració corresponent que garantesca la compatibilitat informàtica i la coordinació d'aquests registres.  
Quarta. Informació al ciutadà  
Les administracions estatal i autonòmica, i les entitats locals que s'hi adheresquen, es comprometen a promoure intercanvis d'informació sobre les seues organitzacions i competències respectives, i les funcions, prestacions i serveis al ciutadà. Aquest intercanvi haurà d'implicar que es permeta l'accés de les administracions que hi intervenen als respectius instruments i bases de informació i atenció al ciutadà que es determinen, i fins i tot la seua interconnexió, i el desenvolupament d'accions coordinades per a la constitució de punts d'informació.  
Cinquena. Simplificació de tràmits i procediments  
L'administració general de l'Estat i l'administració de la Generalitat Valenciana, i les entitats locals que s'hi adheresquen, es comprometen a determinar els tràmits i els procediments susceptibles de simplificació i/o integració. Aquesta obligació afectaria progressivament a procediments de tramitació compartida i a aquells altres, responsabilitat de cada administració, entre els quals hi haja una connexió material.  
Sisena. Efectes quant a terminis  
La data d'entrada en els registres de les entitats locals que s'adheresquen al conveni. marc de les sol·licituds, escrits i comunicacions dirigits als òrgans o entitats de l'administració general de l'Estat i de l'administració de la Generalitat Valenciana serà vàlida a l'efecte del compliment de terminis pels interessats, sent d'aplicació el que disposa l'article 48 de la Llei de Règim Jurídic de les Administracions Públiques i del Procediment Administratiu Comú i, especialment, en el segon paràgraf de l'apartat quart.  
Setena. Obligacions de les entitats locals que s'hi adheresquen  
Les entitats locals que s'adheresquen a aquest conveni marc es comprometen a:  
a) Admetre en els seus registres qualsevol sol·licituds, escrits o comunicacions dirigits als òrgans de l'administració general de l'Estat i de l'administració de la Generalitat Valenciana o a les entitats de dret públic vinculades o dependents d'aquelles, independentment de la localització territorial.  
b) Deixar constància en els seus registres d'entrada d'aquestes sol·licituds, escrits i comunicacions, indicant en els assentaments el nombre, l'epígraf expressiu de la seua naturalesa, la data d'entrada, la data i l'hora de la presentació, la persona interessada o l'òrgan administratiu remitent, la persona o l'òrgan administratiu al qual es dirigeix, i una referència al contingut de l'escrit o comunicació que es registra.  
c) Trametre immediatament els documents, una vegada registrats, i en tot cas dins dels tres dies següents al de la recepció, directament als òrgans o entitats destinataris d'aquests. Aquesta tramesa s'efectuarà pels mitjans apropiats perquè la recepció es produesca com més prompte millor, amb especial utilització de mitjans informàtics, electrònics i telemàtics en els supòsits en què siga possible i es complesquen els requisits i les garanties exigits per la Llei 30/1992, de Règim Jurídic de les Administracions Públiques i del Procediment Administratiu Comú.  
Vuitena. Obligacions de l'administració general de l'Estat i de l'administració de la Generalitat Valenciana  
L'administració general de l'Estat i l'administració de la Generalitat Valenciana es comprometen a:  
a) Proporcionar informació sobre els òrgans que integren les seues respectives administracions i sobre les seues entitats vinculades o dependents de les entitats locals que s'adheresquen al conveni marc, i a actualitzar-la periòdicament,  
b) Facilitar instruments d'informació al ciutadà sobre les funcions i activitats dels òrgans de les seues respectives administracions i de les entitats vinculades o dependents de les entitats locals que s'adheresquen al conveni marc.  
c) Prestar assistència tècnica i col·laboració sobre organització o informatització dels registres a les entitats locals que s'adheresquen al conveni marc.  
Novena. Vigència i extinció del conveni marc  
El termini de vigència d'aquest conveni marc és de sis anys comptats des del dia de la publicació en el Diari Oficial de la Generalitat Valenciana, termini que serà automàticament prorrogat per altres quatre anys llevat denúncia expressa d'alguna de les administracions que hi intervenen realitzada amb una antelació mínima de tres mesos a la data d'extinció.  
També podrà extingir-se la vigència del conveni marc pel mutu acord de les administracions que hi intervenen, i per decisió unilateral d'una d'elles quan es produesca per l'altra un incompliment greu i acreditat de les obligacions assumides.  
Tant la formalització del conveni marc com qualsevol dels supòsits de la seua extinció seran objecte de publicació en el Boletín Oficial del Estado i en el Diari Oficial de la Generalitat Valenciana.  
Deu. Vigència i extinció de les adhesions al conveni marc  
Les obligacions assumides entre les administracions que hi intervenen i les entitats locals que s'adheresquen al conveni marc s'entendran vigents des de la publicació de l'adhesió en el Diari Oficial de la província corresponent fins l'extinció del conveni marc pel transcurs dels terminis o per la concurrència d'alguna de les circumstàncies previstes en la clàusula anterior.  
En tot cas, l'adhesió de les entitats locals quedarà sense efecte per denúncia expressa realitzada amb una antelació mínima de tres mesos a la data d'extinció, per mutu acord entre aquestes entitats i les administracions que hi intervenen o per decisió unilateral d'alguna d'elles quan es produesca per l'altra un incompliment greu o acreditat de les obligacions assumides, si bé l'extinció de les obligacions derivades de l'adhesió d'una entitat local no afectarà la vigència del conveni marc.  
Onze. Convenis anteriors  
Els convenis de col·laboració subscrits entre les entitats locals que s'adheresquen a aquest conveni marc i l'administració general de l'Estat, en aplicació de l'article 38.4, b) de la Llei 30/1992, de Règim Jurídic de les Administracions Públiques i del Procediment Administratiu Comú i a l'empara del que disposa l'Acord de 23 de febrer de 1996 del Consell de Ministres, vigents en el moment de la publicació de l'adhesió en el Diari Oficial de la província corresponent, s'extingiran en aquest moment i seran substituïts per aquest conveni marc. L'extinció dels convenis esmentats serà objecte de publicació simultània a la de l'adhesió al conveni marc que l'origina.  
Dotze. Procediment per a l'adhesió d'entitats locals  
Les entitats locals interessades hauran de trametre el protocol d'adhesió que figura com annex d'aquest conveni marc a la Comissió a la qual fa referència la clàusula tretzena, amb els documents següents adjunts:  
a) La certificació de l'acord de l'òrgan corresponent de l'entitat local pel qual s'adopta la decisió de sol·licitar l'adhesió al conveni marc.  
b) El qüestionari que els facilitarà la Comissió esmentada emplenat com cal, per tal d'aportar la informació necessària per a comprovar que l'entitat local de què es tracte disposa dels mitjans i de la capacitat de gestió necessària per a assumir les obligacions derivades del conveni.  
La Comissió avaluarà la documentació rebuda i manifestarà a l'entitat local sol·licitant, en el termini de quinze dies, l'acceptació o denegació de l'adhesió. En el primer dels casos instarà l'entitat local perquè publique el protocol en el corresponent diari oficial.  
Tretze. Comissió de seguiment i avaluació del conveni marc  
Es crea una Comissió de seguiment i avaluació del conveni marc, copresidida pel director general de la Inspecció General de Serveis de l'administració Pública i pel sotssecretari per a la Modernització de les Administracions Públiques de la Generalitat i integrada, en representació de l'administració general de l'Estat, pel subdirector general de Procediments i Racionalització de la Gestió, el subdirector general de Coordinació Informàtica, el subdirector general de Cooperació Sectorial amb Comunitats Autònomes i el cap d'Àrea Informàtica de la Inspecció General de Serveis de l'administració Pública; i en representació de l'administració de la Generalitat Valenciana, pel/per la cap de l'Àrea d'Atenció al Ciutadà, el/la cap d'Àrea d'Organització i Sistemes de Comunicació. el/la cap del Servei Coordinació Informàtica, el/la cap del Servei d'Organització i Gestió de la Informació i el/la cap de la Unitat de Qualitat Total dels Serveis Públics. Aquesta Comissió tindrà les seues en la Inspecció General de Serveis de l'administració Pública, del Ministeri d'Administracions Públiques, a Madrid, i en la Sotssecretaria per a la Modernització de les Administracions Públiques a València.  
Corresponen a la Comissió esmentada les funcions següents:  
a) La proposta d'adopció de les mesures que estimen adequades per al millor desenvolupament i compliment dels compromisos i obligacions establerts en el conveni marc i per a una adequada coordinació entre les administracions participants, i la seua elevació a les administracions que hi intervenen.  
b) L'elaboració d'un informe anual de seguiment i avaluació del conveni marc, i la seua elevació a les administracions que hi intervenen.  
c) L'avaluació de les sol·licituds d'adhesió al conveni marc efectuades per les entitats locals de l'àmbit territorial de la Comunitat Valenciana.  
d) L'acceptació o denegació de les sol·licituds a què fa referència l'apartat anterior i, si escau, la ratificació de l'adhesió corresponent.  
e) La resolució amb caràcter executiu de les qüestions d'interpretació i aplicació del conveni marc plantejades per les entitats locals adherides a aquest.  
f) L'examen i la resolució dels problemes d'interpretació i compliment del conveni que se susciten per l'Administració General de l'Estat o l'Administració de la Generalitat Valenciana.  
La funció atribuïda a la Comissió en l'apartat d) anterior podrà ser assumida en qualsevol moment per les autoritats que subscriuen aquest conveni en representació del Govern de la Nació i de la Generalitat Valenciana.  
Catorzena. Resolució de dubtes i controvèrsies  
Les resolucions dictades amb caràcter executiu per la Comissió establerta en la clàusula anterior, referides a les qüestions d'interpretació i aplicació del conveni marc plantejades per les entitats locals adherides a aquest seran recurribles davant l'ordre jurisdiccional contenciós administratiu.  
Igualment podran ser objecte de recurs davant d'aquesta jurisdicció les qüestions litigioses que puguen plantejar-se entre l'administració general de l'Estat i l'administració de la Generalitat Valenciana.  
El ministre d'Administracions Públiques  
MARIANO RAJOY BREY  
El president de la Generalitat Valenciana  
EDUARDO ZAPLANA HERNÁNDEZ-SORO  
Annex: Protocol d'adhesió  
D. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (nom i càrrec), en representació de (entitat local),  
DECLARE:  
Que el (òrgan competent) de (entitat local) ha acordat, amb data \_\_\_\_\_\_\_\_\_\_\_\_\_\_\_\_\_\_\_ sol·licitar l'adhesió al conveni marc de (data), publicat en el Boletín Oficial del Estado núm.\_\_\_ , de \_\_ d \_\_\_\_\_\_ de 19\_, i en el Diari Oficial de la Generalitat Valenciana núm. \_\_\_, de \_\_\_ d \_\_\_\_\_ de 19\_\_, subscrit entre l'administració general de l'Estat i la Comunitat Valenciana, per a la col·laboració en la progressiva implantació d'un sistema intercomunicat de registres de les administracions públiques.  
En conseqüència,  
MANIFESTE:  
La voluntat de (entitat local) la representació de la qual tinc d'adherir-se al conveni marc esmentat, assumint les obligacions que se'n deriven i amb subjecció a totes les seues clàusules.  
(Lloc i data)  
(Antefirma i firma)  
D'acord amb el procediment establert en la clàusula desena del conveni marc de (data), subscrit entre l'administració general de l'Estat i la Comunitat Valenciana, s'ha prestat conformitat a l'adhesió sol·licitada per les administracions que hi intervenen.  
(Lloc i data)  
Els presidents de la Comissió de Seguiment i Avaluació